2.

Rezoluţia Parlamentului European din 24 aprilie 2007 conţinând observaţiile care fac parte integrantă din decizia privind descărcarea de gestiune pentru execuţia bugetului general al Uniunii Europene aferent exerciţiului financiar 2005, Secţiunea VI — Comitetul Economic şi Social European (C6-0469/2006 — 2006/2075(DEC))

Parlamentul European,

- având în vedere bugetul general al Uniunii Europene pentru exerciţiul financiar 2005 [1],

- având în vedere conturile anuale finale ale Comunităţilor Europene pentru exerciţiul financiar 2005 — Volumul I (C6-0469/2006) [2],

- având în vedere raportul anual al Curţii de Conturi privind execuţia bugetului aferent exerciţiului financiar 2005 şi rapoartele sale speciale, însoţite fiecare de răspunsurile instituţiilor verificate [3],

- având în vedere declaraţia de asigurare privind fiabilitatea conturilor şi legalitatea şi regularitatea tranzacţiilor subiacente, întocmită de Curtea de Conturi în temeiul articolului 248 din Tratatul CE [4],

- având în vedere articolul 272 alineatul (10) şi articolele 274, 275 şi 276 din Tratatul CE,

- având în vedere Regulamentul (CE, Euratom) nr. 1605/2002 al Consiliului din 25 iunie 2002 privind Regulamentul financiar aplicabil bugetului general al Comunităţilor Europene [5], în special articolele 50, 86, 145, 146 şi 147,

- având în vedere articolul 71 şi anexa V la Regulamentul său de procedură,

- având în vedere raportul Comisiei pentru control bugetar (A6-0110/2007),

1. observă că, în 2005, Comitetul Economic şi Social European (CESE) a avut la dispoziţie credite de angajament în valoare de 106880105,67 EUR, cu o rată de utilizare de 94,99 %;

2. observă că, în urma introducerii contabilităţii de angajamente începând de la 1 ianuarie 2005, situaţiile financiare ale (CESE) prezintă un rezultat pozitiv pentru exerciţiu (3811889,47 EUR) şi valori identice pentru activ şi pasiv (168387721,19 EUR);

3. ia act de observaţia Curţii de Conturi de la punctul 10.16 din raportul său anual din 2005, conform căreia, în pofida creării în 2005 a unei unităţi responsabile de coordonarea activităţilor financiare şi contractuale pentru toate serviciile comune ale CESE şi Comitetului Regiunilor (CR), au apărut în continuare unele lacune în ceea ce priveşte gestiunea operaţională a anumitor proceduri de achiziţii publice şi procedurile de coordonare între noua unitate şi unităţile operaţionale, care nu au fost încă clar definite;

4. reaminteşte că, în 2005, CESE a început să poarte discuţii cu Comisia în vederea preluării spaţiului de birouri din clădirea van Maerlant; ia act, de asemenea, de răspunsul CESE la chestionarul privind nevoile de spaţiu ale CESE/CR, conform căruia, în urma extinderii în clădirea van Maerlant, cele două instituţii nu estimează să aibă nevoie de un spaţiu suplimentar în următorii ani;

5. salută faptul că, începând din 2004, toate sesiunile plenare ale CESE au avut loc în clădirile Parlamentului European;

6. constată, în urma raportului de activitate al CESE, că Unitatea Grefă a invitat actorii financiari implicaţi şi grupul chestorilor să ia în considerare stabilirea unei proceduri mai clare de rambursare a cheltuielilor de deplasare şi de plată a indemnizaţiilor de deplasare şi de şedere, în special în situaţiile care nu sunt prevăzute în mod explicit în normele relevante;

7. constată că, în urma acţiunii penale belgiene deschise împotriva unui fost membru al CESE în legătură cu cheltuieli de deplasare (la care se face referire la punctul 4 din rezoluţia Parlamentului din 27 aprilie 2006 privind descărcarea de gestiune [6]) CESE a introdus o acţiune civilă în despăgubire, iar instanţa belgiană urmează să hotărască spre mijlocul anului 2007;

8. observă cu interes faptul că Secretarul General şi auditorul intern se reunesc periodic, la acelaşi moment în fiecare săptămână, pentru ca auditorul intern să poată fi la curent cu activităţile şi evenimentele din instituţie, iar Secretarul General să ţină seama în cea mai mare măsură de observaţiile auditorului intern;

9. ia act de faptul că CESE şi CR reflectează în acest moment asupra posibilităţii de a continua să gestioneze împreună anumite activităţi, prin intermediul serviciilor lor comune, şi asupra formei eventuale a acestei colaborări;

10. observă că o cooperare administrativă între CR şi CESE ar trebui să fie benefică ambelor comitete şi avantajoasă din punct de vedere financiar pentru contribuabilii europeni; insistă asupra faptului că orice noi structuri de cooperare administrativă între cele două comitete ar trebui să creeze avantaje financiare; solicită ambelor comitete să găsească o modalitate de continuare a cooperării administrative deja existente;

11. reaminteşte faptul că CR şi CESE, prin intermediul serviciilor lor comune, gestionează împreună anumite activităţi (traducerea, editarea, clădirile, securitatea, biblioteca, achiziţiile publice, catering-ul, aprozii, serviciul medical, maşinile şi şoferii, tehnologiile informaţiei etc.) şi că acordul lor de cooperare a fost de curând reînnoit pe o perioadă de şase luni (cu posibilitatea de a fi prelungit cu încă şase luni), în aşteptarea unei decizii privind eventuala continuare a acestei cooperări în viitor;

12. invită CR şi CESE, având în vedere diferenţele notabile între concluziile rapoartelor serviciilor comune şi cele ale celor doi experţi externi ai CR, să efectueze o analiză comună, pe baza unor criterii adecvate — dacă este nevoie, cu ajutorul Curţii de Conturi —, privind costurile, beneficiile şi economiile generate de cooperare şi să prezinte rezultatele acestei analize comisiei competente a Parlamentului European până la 31 octombrie 2007.

[1] JO L 60, 8.3.2005.

[2] JO C 264, 31.10.2006, p. 1.

[3] JO C 263, 31.10.2006, p. 1.

[4] JO C 263, 31.10.2006, p.10.

[5] JO L 248, 16.9.2002, p. 1. Regulament astfel cum a fost modificat prin Regulamentul (CE, Euratom) nr. 1995/2006 (JO L 390, 30.12.2006, p. 1).

[6] JO L 340, 6.12.2006, p. 41.

--------------------------------------------------